'Cinta saya tiada tuah'
"SAYA tahu saya sendirian. Sebenarnya saya lagi rela hidup sendiri daripada berpasangan, namun rasa sunyi".Itu luahan dan perkongsian rasa penyanyi dan pelakon, Daiyan Trisha ketika ditanya mengenai kehidupan dan hubungan cinta. Kisah cinta itu juga kini dituangkan ke dalam bentuk lagu dan kesemua 11 trek itu dimuatkan ke dalam album baharunya, Lovelorn. "Dalam Lovelorn ada 11 lagu. Yang paling lama saya simpan adalah lagu yang saya tulis pada 2019 sehinggalah kini. Semuanya adalah cerita saya. "Lagu paling terkesan, saya rasa semuanya. Mungkin ada tiga atau empat lagu yang saya tulis ketika pandemik. Jadi, waktu itu pun saya ada melalui fasa berkaitan hubungan cinta juga. "Tahun ini, lagu Lovelorn juga adalah trek terakhir saya tulis dan melengkapkan seluruh album ini," katanya. Berkongsi mengenai lagu Lovelorn, Daiyan berkongsi mengenai tuah yang tidak menyebelahinya dalam percintaan. "Sebenarnya, Lovelorn itu saya menceritakan mengenai betapa kurang bertuahnya saya dalam bercinta. Mungkin saya terlalu bercita-cita tinggi atau bekerja keras. Memang sasaran saya adalah untuk berjaya dalam karier dan sebagainya. "Saya tak menentang cinta. Saya suka sangat hubungan cinta dan perkahwinan, cuma saya rasa belum ada rezeki lagi. Saya rasa, saya akan tunggu yang paling tepat untuk saya," katanya. Berkongsi mengenai luahan kisah percintaan ke dalam bentuk lagu dan puisi, Daiyan berkata, dia selesa mengungkapkannya dalam bentuk karya seni. "Ada satu ketika, saya rasa macam saya nak keluarkan semua kata-kata. Waktu itu adalah masa untuk saya keluarkan kesemua kesedihan saya ke dalam empat hingga lima lagu. "Kebanyakan lagu membuatkan saya menangis. Album ini garis waktu kehidupan saya juga. Sekarang pun, album ini menjadi sandaran buat saya untuk melihat semula permulaan saya. "Banyak kisah cinta yang tergabung dalam album ini sejak 2019. Adalah beberapa individu yang pernah hadir dalam hidup saya," katanya. Dikenali sebagai selebriti yang enggan terlalu terbuka mengenai kisah cinta dan siapa pasangannya, Daiyan merasakan langkah itu adalah pilihan terbaik. "Dari dulu saya memang tertutup mengenai hubungan cinta. Tapi, ia bukan rahsia. Kadang-kadang, bila saya ada pasangan, orang memang tahu mengenai hubungan cinta saya, tapi tak tahu siapa pasangan saya. "Saya rasa ia lebih baik untuk kesihatan mental saya dan baik juga untuk hubungan cinta itu. Sampai dia 'lock' saya, contohnya nak kahwin, barulah saya akan dedahkan. "Saya tak tahu apa akan berlaku dan karier saya pun berjalan pada masa sama. Saya tak tahu saya akan jadi isteri individu itu atau tidak. Jadi, saya berhati-hati di sudut itu. "Kalau individu-individu itu mendengar lagu-lagu dalam album ini, mereka akan tahu ia mengenai mereka. Saya seorang pencerita dan saya bercerita dalam lagu-lagu saya," katanya. Bukan seorang yang cerewet, Daiyan enggan bercinta hanya kerana dia perlu berpasangan semata-mata. "Bukanlah saya cerewet sebab saya rasa, bila tengok balik, ada macam-macam jenis. Saya rasa, kalau saya serasi dengan orang itu, saya okay. "Saya cari duit sendiri dan keluarga pun tak adalah memaksa atau apa. Saya sendiri pun secara peribadi sangat pentingkan kerja. Saya tak mahu bercinta hanya sebab saya perlu dan nak bercinta. "Ada orang tanya, rumah besar-besar tapi saya sendirian. Ya, saya sendirian. Tapi, saya lagi okay hidup sendiri, daripada hidup berpasangan, tapi rasa sendirian. Saya percaya, jodoh saya akan datang. Insya-Allah," katanya. Selain album Lovelorn, Daiyan juga bakal tampil dengan Showcase Daiyan Trisha Live di Aurum TRX Kuala Lumpur pada 1 dan 2 November ini.